食虀
作者：陳與義
朝代：宋

paragraphs: 君不見領軍家有鞋一屋，相國藏椒八百斛。
士患饑寒求免患，癡兒已足憂不足。
伯龍平生受鬼笑，無錢可使宜見瀆。
但當與作謫仙詩，聊復使渠終夜哭。
詩中有味甜如蜜，佳處一哦三鼓腹。
空腸時作不平鳴，却恨忍饑猶未熟。
冰壺先生當立傳，木奴魚婢何足錄。
顔生狡獪還可憐，晚食由來未忘肉。